Oscar Tybring

Oscar Emil Tybring (født 1847 i Selbu, død 1895) var en norsk lege og forfatter.

Mest kjent er Tybring for å ha lagt grunnlaget for Norsk Selskab til Skibbrudnes Redning, idag kjent som Redningsselskapet.

I 1882 var Tybring som marinelege vitne til et dramatisk forlis utenfor Smøla der mange sjøfolk omkom. Dette drev ham til å ta initiativ til et norsk redningsvesen slik de fleste europeiske kystnasjoner allerede hadde etablert. Motargumentet var hele tiden at det ikke ville være mulig å etablere et operativt  redningsvesen langs Norges kyst med sine mange fjorder og skjærgård.Tor Bork Sannes 1979 side 146. Han reiste landet rundt og skrev mange artikler i media for å få vekket støtte til prosjektet og i 1887 fikk han med bl.a. Colin Archer. I 1889 dannet Kristiania Købmandsforening en komité for dannelse av et redningsselskap. Tybring og Archer ble med i komiteen og 9. juli 1891 ble Norsk Selskab til Skibbrudnes Redning stiftet. Tybring var ved dårlig helse og kunne ikke lenger ta lederverv, og var ikke med på selve stiftelsesmøtet, men han regnes Redningsselskapets grunnlegger.

Tybring døde i 1895, og samme året ble en redningsskøyte oppkalt etter ham. RS 8 «Oscar Tybring I» gikk i tjeneste frem til 1937 og assisterte 2591 fartøy. 329 personer anses  som reddet fra den sikre død og skøyta er den som er oppført med flest redde pr 2002Bjørn Foss 2002 side 9.. Senere har ytterligere tre skøyter blitt oppkalt etter ham, og idag tjenestegjør RS 104 «Oscar Tybring IV».

I Smøla er det reist et nasjonalt monument til minne om Tybring og Redningsselskapet etter design av Marit Lyckander.

 Referanser 

 Litteratur 
 Bjørn Foss: Fra seil til vannjet. Norsk maritimt forlag 2002. ISBN 82-90319-34-7
 Sannes, Tor Bork, Colin Archer skøytene og lystbåtene, Norsk Maritimt Forlag, Oslo, 1979 ISBN 82-90319-01-0 (Ebok fra bokhylla.no)

Kategori:Norske forfattere
Kategori:Norske leger
Kategori:Personer fra Selbu kommune
Kategori:Fødsler i 1847
Kategori:Dødsfall i 1895